**Hannibal** on yhdysvaltalainen psykologinen jännityssarja, jonka on kehittänyt Bryan Fuller. Se perustuu Thomas Harrisin kirjoittaman *Punainen lohikäärme* -romaanin henkilöhahmoihin. Sarja keskittyy FBI:n erikoistutkijan Will Grahamin (Hugh Dancy) ja psykiatri tri Hannibal Lecterin (Mads Mikkelsen) väliseen suhteeseen.

*Hannibal* alkoi NBC-kanavalla 4. huhtikuuta 2013. Sarjan ensimmäisten kausien tapahtumat on ajoitettu aikaan ennen *Punaisen lohikäärmeen* tapahtumia, kun Lecter vielä oli poliisia avustava oikeuspsykiatri. Sarjan jaksojen nimet liittyvät kulinarismiin ja ensimmäisen kauden nimet on otettu ranskalaisesta keittiöstä.

NBC vahvisti toukokuussa 2013, että *Hannibal* jatkuu 13 jaksoa sisältävällä toisella tuotantokaudella, joka esitetään vuonna 2014. Toisen kauden jaksojen niminä käytetään japanilaisen keittiön nimistöä. NBC vahvisti 9. toukokuuta 2014 *Hannibalin* kolmannen kauden.
Kauden jaksojen nimiteemana on jaksoissa 1-7 italialainen keittiö ja 8-13 William Blaken "Suuri punainen lohikäärme"-vesivärityöt. Kolmas kausi alkoi NBC-kanavalla 4. kesäkuuta 2015.

23.6.2015 NBC ilmoitti ettei sarjaan tehdä enää neljättä kautta huonojen katsojamäärien takia.

Suomessa sarjaa on esittänyt Nelonen Prime 24. syyskuuta 2013 alkaen ja Nelonen marraskuusta 2013 sekä Liv tammikuusta 2017.

Rooleissa
---------

### Pääosissa

|  |  |  |
| --- | --- | --- |
|   Hugh Dancy   | … |   Will Graham, lahjakas profiloija. Perheetön koiranomistaja.
  |
|   Mads Mikkelsen   | … |   Tri Hannibal Lecter, nerokas psykiatri ja kannibalistinen sarjamurhaaja ja kulinaristi.
  |
|   Laurence Fishburne   | … |   Jack Crawford, FBI:n käyttäytymistieteen osaston johtaja ja Grahamin esimies.
  |
|   Caroline Dhavernas   | … |   Tri Alana Bloom, psykiatrian professori ja konsultoiva profiloija.
  |
|   Gillian Anderson   | … |   Tri Bedelia Du Maurier, Lecterin psykoterapeutti. 
  |
|   Hettienne Park   | … |   Beverly Katz, rikospaikkatutkija.
  |
|   Scott Thompson   | … |   Jimmy Price, rikospaikkatutkija.
  |
|   Aaron Abrams   | … |   Brian Zeller, rikospaikkatutkija.
  |

### Sivurooleissa

|  |  |  |
| --- | --- | --- |
|   Lara Jean Chorostecki   | … |   Fredricka "Freddie" Lounds, bloggeri. 
  |
|   Kacey Rohl   | … |   Abigail Hobbs, sarjamurhaaja Garrett Jacob Hobbsin tytär, jolla on mutkikas suhde Lecteriin.
  |
|   Vladimir Jon Cubrt   | … |   Garret Jacob Hobbs, "Minnesotan lepinkäinen"
  |
|   Gina Torres   | … |   Phyllis "Bella" Crawford, Jack Crawfordin vaimo. 
  |
|   Raúl Esparza   | … |   Tri Frederick Chilton, Baltimoren vankimielisairaalan johtaja. 
  |
|   Eddie Izzard   | … |   Tri Abel Gideon, perheensä murhannut kirurgi, jota epäillään "Cheasapeakin viiltäjäksi". 
  |
|   Cynthia Nixon   | … |   Kade Prurnell, hallituksen tutkija. 
  |
|   Katharine Isabelle   | … |   Margot Verger, Lecterin potilas, joka on vuosia kärsinyt kaksoisveljensä takia. 
  |
|   Michael Pitt   | … |   Mason Verger, Margotin sadistinen kaksoisveli, joka ei ole täysin sujut tri Lecterin kanssa.
  |

Tuotanto
--------

### Alkutuotanto, käsikirjoittaminen ja tarinankerronan pohja

Ensimmäisen tuotantokauden promootiojuliste.
NBC aloitti sarjan työstämisen vuonna 2011. Marraskuussa aiemmin muun muassa NBC:n *Heroes* -televisiosarjan käsikirjoittajana ja tuottajana työskennellyt Bryan Fuller valittiin käsikirjoittamaan sarjan pilottijakso. Vuoden 2012 helmikuussa NBC ohitti tavanomaisen "ensin pilotti, sitten sarja" -tuotantovaiheen, ja päätti tehdä sarjan koko ensimmäisen tuotantokauden kolmetoista jaksoa perustaen päätöksensä Fullerin tekstin vahvuuteen. Sarjan tuotanto aloitettiin pian tämän jälkeen, ja ensimmäisen jakson ohjaajaksi palkattiin muun muassa *30 päivää kaamosta* -elokuvastaan tunnettu David Slade. Espanjalaissyntyinen kokki José Andrés tuotiin mukaan sarjan tuotantoon "kulinaristiseksi kannibalismi-konsultiksi" ja neuvomaan, kuinka tehdä ruokaa ihmisistä, sopien Hannibal Lecterin mantraan "moukkien syömisestä" (engl. *Eating the Rude*). Sarjaa kuvataan Kanadan Torontossa.

*Entertainment Weeklyn* haastattelussa Bryan Fuller kertoi, miten hän visioi sarjan tarinan kehittyvän ensimmäisen tuotantokauden kuluessa: "Meidän ei tarvitse viivytellä tarinankerronnassa, koska meillä on paljon tilaa täytettävänä." Hannibal Lecterin hahmosta Fuller kertoi, että "Hannibalia ei alleviivata pahikseksi, sillä jos yleisö ei jo tietäisi kuka hän on, he eivät osaisi aavistaa, mitä tuleman pitää. Pelaamme Alfred Hitchcockin periaatteen mukaan, jossa yleisö tietää enemmän kuin roolihenkilöt. Grahamin ja Lecterin suhde on "rakkaustarina", kuten Hannibal on sanonut Grahamille parissa elokuvassa: 'Olet minulle enemmän kuin tajuatkaan'. Tulemme näkemään tarkalleen mitä tämä tarkoittaa kahden ensi kauden parissa".

Fuller kertoi alun perin suunnittelevansa sarjasta seitsemän tuotantokauden mittaista, joista kolme ensimmäistä tuotantokautta koostuisivat käsikirjoitetusta materiaalista, *Punainen lohikäärme* olisi juonenkerronnan pohjana neljännellä tuotantokaudella, *Uhrilampaat* viidennellä tuotantokaudella ja *Hannibal* kuudennella tuotantokaudella, jonka jälkeen seitsemäs tuotantokausi olisi jälleen käsikirjoitettua materiaalia *Hannibalin* juonta seuraten. Sarjan toisen tuotantokauden päätyttyä Fuller kuitenkin kertoi, että hän haluaisi tehdä sarjasta yhteensä kuuden tuotantokauden mittaisen. Hän myös kertoi haluavansa sarjaan myös alkuperäisissä romaaneissa esiintyviä hahmoja, kuten Jame "Buffalo Bill" Gumbin ja Clarice Starlingin, edellyttäen että tuotantoyhtiö saa Metro-Goldwyn-Mayerilta oikeuden hahmojen käyttöön. Koska *Uhrilampaissa* esiintyvien Benjamin Raspailin ja Gumbin hahmojen oikeuksia ei saatu sarjan käytettäväksi, tilalle luotiin uusina hahmoina Franklin Froideveaux ja Tobias Budge.

Sarjan innoittajana Fullerin käsikirjoittaessa ovat toimineet David Lynchin ja Stanley Kubrickin työt. Fuller kertoi pohtineensa käsikirjoittaessaan sarjaa, mitä "David Lynch tekisi Hannibal Lecterin kaltaisella hahmolla ja millaisiin outoihin, odottamattomiin paikkoihin hän veisi tämän?"

### Näyttelijöiden valinta

Toisen kauden promootiojuliste.
Ensimmäisenä näyttelijänä sarjaan kiinnitettiin Will Grahamin rooliin brittiläinen Hugh Dancy. Vuoden 2012 kesäkuussa tanskalainen Mads Mikkelsen kiinnitettiin Hannibal Lecterin rooliin, ja pian tämän jälkeen Laurence Fishburne valittiin Jack Crawfordin osaan. Sarjan muihin keskeisiin osiin kiinnitettiin Caroline Dhavernas, Hettienne Park, Lara Jean Chorostecki, Kacey Rohl, Scott Thompson ja Aaron Abrams. Laurence Fishburnen vaimo Gina Torres valittiin mukaan sarjaan Jack Crawfordin vaimo Phyllis "Bella" Crawfordin rooliin. Sarjan ensimmäisen tuotantokauden myöhemmässä vaiheessa Ellen Greene, Raúl Esparza ja Gillian Anderson tekivät ensiesiintymisensä sarjassa, ja ensimmäisen tuotantokauden vierailevina näyttelijöinä esiintyivät Molly Shannon, Eddie Izzard ja Lance Henriksen.

Bryan Fuller on tehnyt yhteistyötä sarjan näyttelijäkaartin kanssa jo aiemmin urallaan: Caroline Dhavernas esiintyi hänen luomansa sarjan *Wonderfalls* pääosassa vuonna 2004 ja Gina Torres, Ellen Greene, Raúl Esparza ja Gillian Anderson esiintyivät Fullerin luomassa sarjassa *Pushing Daisies*. Chelan Simmons uusi *Wonderfalls* -sarjan roolinsa Gretchen Speck-Horowitzina *Hannibalin* ensimmäisen tuotantokauden toisessa jaksossa.

David Bowiea kaavailtiin Hannibalin setä Robert Lecterin rooliin, mutta hän ei muiden kiireidensä vuoksi voinut ottaa roolia vastaan.

Alan Sepinwall viihdealan *HitFix*-nettisivustolta ylistää sarjan Hannibal Lecteriä, joka hänen mukaansa esitetään uskottavana suurrikollisena silti laittamatta virkavallan edustajia näyttämään epäpäteviltä.

Jaksot
------

Kolmannen kauden promootiojuliste
*Pääartikkeli: Luettelo televisiosarjan Hannibal jaksoista*
### Ensimmäisen kauden alkuasetelma

Jack Crawford, FBI:n käyttäytymistieteen osaston johtaja pyytää FBI:n erikoisagentin Will Grahamin tutkimaan Minnesotan osavaltiossa tapahtuneita kahdeksan nuoren tytön katoamisia. Tutkimusten paineiden alla painivan Grahamin tueksi pyydetään psykiatri Hannibal Lecter, joka on tuottelias Chesapeaken Viiltäjä -nimen alla toimiva sarjamurhaaja. Graham ja Crawfordin tutkijaryhmä tutkii useita peräkkäisiä murhatapauksia yrittäen samalla saada Viiltäjän kiinni, vaikka tämä heidän tietämättä piileksii heidän keskellään.

### Toisen kauden alkuasetelma

Will Grahamia syytetään useista murhista ja hänet esitellään erittäin laskelmoivana ja nerokkaana sarjamurhaajana. Hannibal Lecter toimii hänen tilallaan FBI:n rikospaikka-avustajana.

### Kolmannen kauden alkuasetelma

Hannibal Lecter alkaa toimia vanhalla mantereella. "Hammaskeiju" astuu kuvioihin.

Lähteet
-------

1. ↑  Govani, Shinah: The queasy haute cuisine of NBC's Hannibal *National Post*.  13.4.2013. Viitattu 17.4.2013. (englanniksi)
2. ↑  Andreeva, Nellie: ‘Hannibal’ Renewed By NBC For Season 2 *Deadline*.  30.5.2013. Viitattu 31.5.2013.
3. ↑  Andreeva, Nellie: NBC Renews ‘Hannibal’ For Third Season *Deadline*.  9.5.2014. Viitattu 9.5.2014. (englanniksi)
4. ↑  Dibdin, Emma: Bryan Fuller serves up 11 delicious new spoilers for Hannibal season 3 *Digital Spy*.  25.4.2015. Viitattu 8.5.2015. (englanniksi)
5. ↑  Peltonen, Jari Tapani: Hannibal Lecterin tv-sarja lopetetaan *V2.fi*.  23.06.2015. Viitattu 23.06.2015.
6. ↑  Uusi sarja: Hannibal (Arkistoitu verkkosivu)  5.3.2012. Nelonen Kino.  Arkistoitu 13.7.2013. Viitattu 20.6.2013.
7. ↑  Andreeva, Nellie: NBC Gives Straight-To-Series Order To *Hannibal*, Picks Up 'Notorious' Drama Pilot *Deadline*.  14.2.2014. Viitattu 21.4.2012. (englanniksi)
8. ↑  Team TVLine: Is *Pushing Daisies* Bound for Broadway?  16.7.2012. TV Line. Viitattu 26.7.2012. (englanniksi)
9. ↑  Schou, Solvej: Mads Mikkelsen on playing 'Hannibal' in upcoming NBC series; Anna Chlumsky to guest star in one episodeArkistoitu kopio *Entertainment Weekly*.  20.11.2012.  Arkistoitu 16.10.2014. Viitattu 12.12.2012. (englanniksi)
10. ↑  Hibberd, James: *Hannibal* on NBC: How Bryan Fuller will reinvent Dr. Lecter – EXCLUSIVE *Entertainment Weekly*.  19.4.2012. Viitattu 21.4.2012.
11. ↑  Bernstein,Abbie: Exclusive Interview: *HANNIBAL* news on Season 1, Season 2 and beyond from showrunner Bryan Fuller  13.6.2013. Assignment X. Viitattu 24.10.2013. (englanniksi)
12. ↑  Goldman, Eric: *Hannibal*: How Bryan Fuller Approached the Iconic Character  3.4.2013. IGN. Viitattu 5.4.2013. (englanniksi)
13. ↑  Sepinwall, Alan: 'Releves': A little chicken soup couldn't hurt *Hitfix.com*.  13.6.2013. Viitattu 15.6.2013. (englanniksi)

Aiheesta muualla
----------------

* Hannibal Nelonen.fi
* Virallinen kotisivu
* *Hannibal* Internet Movie Databasessa. (englanniksi)
* Hannibalwiki fanisivusto

Thomas Harrisin *Hannibal Lecter* -sarja

|  |  |
| --- | --- |
| Romaanit | Punainen lohikäärme • Uhrilampaat • Hannibal • Nuori Hannibal |
| Elokuvat ja televisiosarja | Psykopaatin jäljillä (1986) • Uhrilampaat (1991) • Hannibal (2001) • Punainen lohikäärme (2002) • Nuori Hannibal (2007) • Hannibal (2013–) |
| Hahmot | Hannibal Lecter • Clarice Starling  |